Hertoets vir rybewys nie oplossing | Netwerk24
Deur C.J. Marnewick, Sunridge Park 05 Januarie 2019 00:00
In aansluiting tot E.C. Botha se brief (28.12) oor die hertoetsing vir rybewyse, die volgende:
So 'n absurde idee om weer eens die onskuldiges te straf, soos in die geval van vuurwapenlisensies, kan net uit die gedagtes van gekke kom. Ongelukkig regeer hulle die land.
Die volgende stappe sal baie beter die situasie hanteer:
Dronkbestuurders moet summier in die tronk beland en verdere tronkstraf en boetes opgelê word. Hulle moet ook hul rybewyse verbeur.
In die gevalle waar dit die dood van ander veroorsaak het, moet hulle ook van moord of poging tot moord aangekla word.
Dié wat roekeloos en nalatig bestuur, moet eweneens sonder die keuse van 'n boete deur soortgelyke strawwe en aanklagte in die gesig gestaar word. Hier dink ek aan die uiterste arrogansie van taxibestuurders wat aan die verkeerde kant van die pad jaag en aankomende verkeer die reg van weg ontsê.
Dié wat sonder rybewyse bestuur, moet ook van die paaie verwyder en tronkstraf en boetes opgelê word.
Indien dit daadwerklik en konstant deur die jaar toegepas word, sal dít wat ons nou ondervind het, gou verdwyn. Die skuldiges sal agter tralies wees en die paaie veiliger. Dit gaan per slot van rekening oor gesindhede op die pad.